Diari Oficial de la Generalitat Valenciana


Sumari del DOGV 5012, del 24-05-2005 (2005/5549)

ORDE de 29 d'abril de 2005, de la Conselleria de Cultura, Educació i Esport, per la qual es convoca un concurs públic per a la concessió d'ajudes al sector de la dansa de la Comunitat Valenciana.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5012

Data del DOGV
:   24-05-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/5549


Data del document
:   29-04-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * Teatres de la Generalitat Valenciana
    * suport econòmic
    * espectacles
    * ajuda pública
    * professió artística

ORDE de 29 d'abril de 2005, de la Conselleria de Cultura, Educació i Esport, per la qual es convoca un concurs públic per a la concessió d'ajudes al sector de la dansa de la Comunitat Valenciana. [2005/5549]
  
El Decret 36/1994, de 21 de febrer, del Govern valencià, pel qual s'aprova el reglament orgànic i funcional de l'ens públic Teatres de la Generalitat Valenciana (DOGV del 13.03.1994), establix com a finalitat de l'ens el desplegament i l'execució de la política cultural de la Generalitat Valenciana en el camp de les arts escèniques, i molt especialment en els sectors del teatre i la dansa.
  
Entre les funcions assignades a Teatres de la Generalitat Valenciana es troben el foment de les arts escèniques i la promoció de companyies i grups teatrals, el desplegament i la promoció de tot tipus d'actuacions teatrals i de dansa, festivals i certàmens, i el suport a la creativitat escènica i la seua difusió, així com la cooperació amb altres agents i entitats culturals en el sector de les arts escèniques, d'àmbit públic o privat.
  
Per tant, la Conselleria de Cultura, Educació i Esport de la Generalitat Valenciana convoca les presents ajudes, a través de l'ens públic Teatres de la Generalitat Valenciana, a fi que contribuïsquen a consolidar el sector de la dansa per mitjà de la concertació amb companyies de dansa de forma anual i biennal, de les beques de formació i investigació i de l'ajuda a entitats sense ànim de lucre.
  
Per tot això, i fent ús de les facultats que em conferix l'article 35 de la Llei de la Generalitat Valenciana 5/1983, de 30 de desembre, del Govern valencià,
  
ORDENE
  
Primer
  
Convocar un concurs públic per a la concessió d'ajudes al sector de la dansa de la Comunitat Valenciana durant l'any 2005 i aprovar les bases per les quals es regirà, que s'inclouen com a annex en esta orde.
  
Segon
  
L'import global màxim de les ajudes és de cent cinquanta-sis mil euros (156.000 euros), que es pagaran a càrrec dels crèdits del capítol IV, línia de subvenció SE000049, dels pressupostos vigents de l'ens públic Teatres de la Generalitat Valenciana.
  
Disposicions Finals
  
Primera
  
Es faculta la subdirecció general de Teatres de la Generalitat Valenciana perquè, en l'àmbit de les seues competències, dicte les resolucions que considere necessàries per al desplegament i l'execució d'esta orde.
  
Segona
  
La present orde produirà efectes el mateix dia de la publicació en el Diari Oficial de la Generalitat Valenciana.
  
De conformitat amb el que establixen els articles 107, 116 i 117 de la Llei 30/1992, de règim jurídic de les administracions públiques i del procediment administratiu comú, i els articles 10, 14 i 46 de la Llei 29/1998, reguladora de la jurisdicció contenciosa administrativa, contra el present acte, que posa fi a la via administrativa, es pot presentar potestativament recurs de reposició o directament recurs contenciós administratiu, en els terminis i davant dels òrgans que s'indiquen a continuació:
  
a) El recurs de reposició s'ha d'interposar davant del conseller de Cultura, Educació i Esport en el termini d'un mes a comptar des de l'endemà de la publicació.
  
b) El recurs contenciós administratiu ha de presentar-se davant del Tribunal Superior de Justícia de la Comunitat Valenciana en el termini de dos mesos comptats des de l'endemà de la publicació.
  
València, 29 d'abril de 2005
  
El conseller de Cultura, Educació i Esport
  
Alejandro Font de Mora TurÓn
  
ANNEX
  
Bases reguladores de la convocatòria pública per a la concessió d'ajudes al sector de la dansa de la Comunitat Valenciana durant l'any 2005.
  
CAPÍTOL I
  
Normes generals
  
1. Objecte de les ajudes
  
L'objecte de les ajudes és contribuir al manteniment i la consolidació de la dansa a la Comunitat Valenciana a través de la potenciació de les diferents activitats que es realitzen en el sector, tenint com a fi últim que els ciutadans puguen disposar d'una oferta diversificada i de qualitat.
  
2. Modalitats i import de les ajudes
  
2.1. La present convocatòria comprén les modalitats d'ajudes següents:
  
a) Ajudes per a la producció o gires d'empreses de dansa
  
b) Projectes biennals d'empreses de dansa
  
c) Ajudes a la formació i investigació
  
d) Ajudes a entitats sense ànim de lucre
  
2.2. L'import global màxim de les ajudes és de 156.000 euros, que es distribuiran entre les modalitats esmentades segons les quantitats següents:
  
a) Per a la modalitat d'ajudes a la producció o gires d'empreses de dansa, 109.000 euros.
  
b) Per a la modalitat de projectes biennals d'empreses de dansa, 15.000 euros.
  
c) Per a la modalitat d'ajudes a la formació i investigació, 18.000 euros.
  
d) Per a la modalitat d'ajudes a entitats sense ànim de lucre, 14.000 euros.
  
3. Beneficiaris
  
Dins dels límits pressupostaris i d'acord amb les condicions i els criteris que establixen les presents bases, poden obtindre estes ajudes les persones físiques i jurídiques professionals de la dansa que complisquen els requisits específics indicats per a cada modalitat d'ajuda i que realitzen les actuacions previstes en cada cas durant el present exercici.
  
Els sol·licitants han d'acreditar en el termini establit per a la presentació de sol·licituds que complixen els requisits establits en els punts 2 i 3 de l'article 13 de la Llei 38/2003, de 17 de novembre, general de subvencions (BOE de 18.11.2003).
  
L'acreditació s'ha d'efectuar en els termes previstos en l'article 13.7 de la llei indicada.
  
4. Sol·licituds
  
4.1. La sol·licitud de les ajudes es formularà davant l'ens públic Teatres de la Generalitat Valenciana en el termini de vint dies hàbils comptats des de l'endemà de la publicació de la present convocatòria en el Diari Oficial de la Generalitat Valenciana.
  
4.2. Les sol·licituds s'han de formalitzar en el model d'instància que figura al final d'estes bases.
  
4.3. Les instàncies es poden presentar als registres de les Direccions Territorials de Cultura, Educació i Esport de València, Castelló i Alacant, al registre central de la Conselleria de Cultura, Educació i Esport, al registre de l'ens públic Teatres de la Generalitat Valenciana, o per qualsevol dels mitjans previstos en l'article 38.4 de la Llei 30/1992, de règim jurídic de les administracions públiques i del procediment administratiu comú.
  
En el cas que la sol·licitud s'envie per correu certificat, s'ha de presentar en l'oficina de correus en un sobre obert a fi que en la capçalera del primer full del document es faça constar amb claredat el nom de l'oficina, la data i el lloc d'admissió.
  
Si l'últim dia del termini fóra inhàbil, dissabte, els dies 24 i 31 de desembre o qualsevol altre que reglamentàriament siga declarat com a tal, es consideraria prorrogat fins al primer dia hàbil següent.
  
Les Direccions Territorials de Cultura, Educació i Esport han de remetre les sol·licituds d'ajuda a Teatres de la Generalitat Valenciana en el termini màxim de deu dies comptats des de l'endemà del dia en què acabe el termini de presentació de sol·licituds.
  
4.4. A més de la instància, els interessats en les ajudes han de presentar l'original o una còpia compulsada de la documentació següent:
  
a) Quan el sol·licitant siga una persona física:
  
- Fotocòpia del DNI.
  
- Fotocòpia de l'alta en l'IAE, epígraf i subepígraf corresponent, i còpia de l'últim rebut pagat, si s'escau.
  
b) Quan es tracte de persones jurídiques:
  
- Número de CIF.
  
- Fotocòpia de l'alta en l'IAE, epígraf i subepígraf corresponent, i còpia de l'últim rebut pagat, si s'escau.
  
- Escriptura o document de constitució o modificació inscrits, si escau, en el registre oficial corresponent.
  
- Certificat de l'acord adoptat per l'òrgan de govern corresponent en què s'aprova sol·licitar l'ajuda i es faculta el president, gerent, etc. per a subscriure'n la petició.
  
- Fotocòpia del DNI de qui subscriu la petició en nom de l'empresa o associació.
  
c) Les dades bancàries, el número de compte, l'agència o el nom de l'entitat on el sol·licitant vol rebre l'ajuda si li és concedida.
  
d) Llevat dels casos de persones físiques, es requerix un certificat d'inscripció en el registre administratiu d'empreses i associacions de caràcter teatral de la Comunitat Valenciana, o, si no és possible obtindre'l, justificants d'haver iniciat els tràmits d'inscripció en el registre esmentat.
  
e) Els documents específics de cada modalitat d'ajuda establits en els capítols següents d'estes bases.
  
4.5. Si la sol·licitud no incloguera totes les dades exigides o hi faltara documentació, s'instaria l'interessat a corregir estos defectes en el termini de deu dies, amb l'advertència que si no ho fera es consideraria que hauria desistit de la petició, després d'haver dictat la resolució corresponent en els termes previstos en l'article 42 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
4.6. Un mateix peticionari només pot sol·licitar una ajuda per cada una de les modalitats previstes en la convocatòria, i és incompatible la sol·licitud d'un mateix peticionari d'ajudes en la modalitat de producció o gires d'empreses de dansa i en la modalitat de projectes biennals d'empreses de dansa, sense perjuí del que s'establix en el punt 18 de les presents bases.
  
5. Resolució de les convocatòries
  
5.1. Per a la valoració de les sol·licituds presentades, s'ha de crear una comissió tècnica de la qual no poden formar part persones directament relacionades amb els expedients que s'han de valorar.
  
La Comissió Tècnica estarà presidida per la subdirectora general de Teatres de la Generalitat Valenciana, i en formaran part fins a cinc vocals designats per la sudirectora.
  
El secretari de la Comissió, amb veu però sense vot, serà designat per la subdirectora general de Teatres de la Generalitat Valenciana entre el personal de l'ens.
  
5.2. Tant la subdirectora general de Teatres de la Generalitat Valenciana com la Comissió podran demanar als interessats totes les dades i acreditacions que consideren necessàries per a l'adequada qualificació dels projectes.
  
5.3. La Comissió Tècnica haurà d'elevar una proposta al president de Teatres de la Generalitat Valenciana, el qual haurà de resoldre la present convocatòria en el termini de tres mesos comptats des de la data de publicació en el DOGV, sense perjuí del que es preveu en l'article 42.5 de la Llei 30/1992, de 26 de novembre, de règim jurídic de les administracions públiques i del procediment administratiu comú.
  
En el cas que la convocatòria no es resolguera en el termini previst anteriorment, les sol·licituds es considerarien desestimades.
  
5.4. L'import de les subvencions regulades en la present convocatòria en cap cas no podrà ser d'una quantia que, aïlladament o en concurrència amb subvencions o ajudes d'altres administracions públiques o d'altres ens públics o privats, ingressos o recursos supere el cost de l'activitat subvencionada.
  
5.5. Les economies que puguen produir-se per l'aplicació del que establix la present base podran ser destinades, a proposta de la Comissió i a través d'una nova resolució del president de Teatres de la Generalitat Valenciana, a incrementar la quantitat concedida a algun dels beneficiaris o a incloure'n d'altres inicialment exclosos, variant fins i tot les quantitats, sense excedir el global màxim de les ajudes, per a cada una de les modalitats previstes en el punt 2.2 de les presents bases, així com el nombre màxim d'ajudes establit en cada una.
  
6. Obligacions dels beneficiaris
  
Tots els beneficiaris de les subvencions estan obligats a:
  
a) Comunicar a Teatres de la Generalitat Valenciana l'acceptació de l'ajuda durant els quinze dies següents al de la recepció de la notificació de concessió. En el cas que no es comunique l'acceptació, es considerarà que el beneficiari renuncia a l'ajuda i hi perdrà el dret.
  
b) Acreditar abans que es dicte la proposta de resolució de la concessió que es troben al corrent en les obligacions tributàries i amb la Seguretat Social, sense perjuí del que establix la disposició addicional díhuit de la Llei 30/1192, de 26 de novembre, de règim jurídic de les administracions públiques i del procediment administratiu comú.
  
c) Realitzar l'activitat que fonamenta la concessió de la subvenció d'acord amb el programa presentat.
  
d) Comunicar a Teatres de la Generalitat Valenciana qualsevol canvi que es produïsca en el programa definitiu de l'activitat abans de realitzar-la.
  
e) En el cas que l'activitat es realitze després de la notificació de la concessió de l'ajuda, s'ha de fer constar en tota publicació, fullet, programa, publicitat, etc., independentment del mitjà o suport emprat, el patrocini de la Generalitat Valenciana. A l'efecte, s'hi ha d'inserir en un lloc preferent i destacat el logotip de Teatres de la Generalitat Valenciana, segons les normes d'identitat corporativa de la institució.
  
f) Justificar el compliment dels requisits i les condicions, així com la realització de l'activitat i el compliment de la finalitat que determinen la concessió o l'obtenció de la subvenció.
  
g) Comunicar l'obtenció d'altres subvencions, ajudes, ingressos o recursos que financen les activitats subvencionades. Esta comunicació ha d'efectuar-se tan prompte com es conega i, en qualsevol cas, abans de la justificació de l'aplicació donada als fons percebuts.
  
h) Sotmetre's a les actuacions de comprovació que puga fer Teatres de la Generalitat Valenciana, així com a qualsevol altra comprovació i control financer que puguen realitzar els òrgans de control competents, tant nacionals com comunitaris, aportant tota la informació requerida en l'exercici de les actuacions anteriors.
  
i) Acreditar la realització de l'activitat i el compliment dels requisits i les condicions que determinen la concessió o l'obtenció de l'ajuda.
  
j) Les que amb caràcter específic i per a cada modalitat es determinen en els capítols següents.
  
k) Disposar dels llibres comptables, dels registres diligenciats i de la resta de documents degudament auditats en els termes exigits per la legislació mercantil i sectorial aplicable al beneficiari en cada cas, així com de tots els estats comptables i registres específics exigits per les bases reguladores de les subvencions, a fi de garantir l'adequat exercici de les facultats de comprovació i control.
  
l) Conservar els documents justificatius de l'aplicació dels fons rebuts, incloent-hi els documents electrònics, en la mesura que puguen ser objecte de les actuacions de comprovació i control.
  
m) Procedir al reintegrament dels fons percebuts en els casos previstos en l'article 37 de la Llei general de subvencions.
  
L'incompliment de les obligacions anteriors donarà lloc a l'exigència de les responsabilitats o sancions corresponents, d'acord amb la legislació vigent (Llei general de subvencions).
  
7. Justificació i pagament de les ajudes
  
7.1. El pagament de les ajudes es farà d'una sola vegada sempre que l'activitat s'haja realitzat d'acord amb el programa presentat i siga justificada correctament.
  
7.2. Tots els documents que servisquen per a justificar la subvenció s'han de presentar a Teatres de la Generalitat Valenciana abans del 20 de desembre de 2005. A partir d'eixe dia el crèdit pressupostari quedarà anul·lat i es perdrà el dret a cobrar l'ajuda concedida.
  
7.3. Per a les ajudes a la producció o gires d'empreses de dansa, a projectes biennals d'empreses de dansa i a entitats sense ànim de lucre, s'ha de presentar la documentació següent:
  
- Memòria de les activitats realitzades amb el pressupost final per partides.
  
- Publicitat en mitjans de comunicació, fullets i cartells editats.
  
- Justificants de despeses i acreditació del pagament pel valor de l'activitat subvencionada.
  
7.4. Per a les ajudes a la formació i investigació, s'ha de presentar la documentació següent:
  
a) En el cas que tinguen com a finalitat la formació o el reciclatge:
  
- Memòria de les activitats realitzades.
  
- Justificants de matrícula i acreditació d'assistència al curs expedits pel centre on s'ha impartit.
  
b) En el cas que tinguen com a finalitat la realització de projectes d'investigació:
  
- Memòria de les activitats realitzades.
  
- Còpia del projecte d'investigació.
  
7.5. Les empreses que obtinguen ajudes en la modalitat de projectes biennals d'empreses de dansa, han de presentar justificants per les activitats globals que està previst que facen l'any 2005.
  
7.6. No obstant allò exposat en els punts anteriors, Teatres de la Generalitat Valenciana podrà avançar fins el 60% de la totalitat de la subvenció concedida, amb la presentació prèvia d'un aval bancari per l'import que s'ha de percebre, d'acord amb les normes següents:
  
- Fins a un 40% de l'import de la subvenció es podrà lliurar immediatament, una vegada concedida.
  
- Fins a un 20% es pagarà després de l'aportació i la comprovació de la documentació justificativa de l'efectiva i correcta aplicació de la quantitat lliurada per a l'actuació objecte de la subvenció.
  
La resta de la subvenció s'abonarà una volta el beneficiari justifique el compliment de les obligacions establides en estes bases.
  
S'exceptuen del que preveu el present punt les ajudes per a la formació i investigació.
  
8. Altres disposicions
  
8.1. Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions, poden donar lloc a la modificació de la resolució de concessió.
  
8.2. Són procedents el reintegrament de les quantitats percebudes i l'exigència de l'interés de demora des del moment del pagament de la subvenció en els casos previstos en l'article 37 de la Llei 38/2003, de 17 de novembre, general de subvencions.
  
CAPÍTOL II
  
Ajudes a la producció o gires d'empreses de dansa
  
9. Finalitat de la concessió
  
Les ajudes a la producció o gires d'empreses de dansa tenen com a finalitat el manteniment i la progressiva consolidació de les empreses de dansa, la seua projecció nacional i internacional, i l'increment qualitatiu dels espectacles de dansa produïts a la Comunitat Valenciana, amb la intenció de possibilitar als ciutadans una oferta diversificada i de qualitat, i de facilitar l'exhibició de les produccions de companyies de dansa valencianes a Espanya o a l'estranger.
  
10. Nombre d'ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no pot excedir les deu.
  
11. Beneficiaris
  
Poden sol·licitar les ajudes empreses de dansa de la Comunitat Valenciana. S'exceptuen d'esta modalitat d'ajudes les associacions i entitats sense ànim de lucre.
  
12. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'ha d'adjuntar:
  
a) Si l'ajuda és per a la producció:
  
- Projecte de producció que es proposen realitzar, en què s'especifiquen els ballarins, el vestuari, l'escenografia, el disseny d'il·luminació i la música.
  
- Sinopsi de la producció amb una extensió màxima de deu línies.
  
- Suport audiovisual del material coreogràfic sobre el qual s'ha de fer la producció, gravat en sala i d'una duració mínima de cinc minuts i màxima de deu, amb la finalitat que la Comissió Tècnica puga conéixer el llenguatge coreogràfic, la composició i la qualitat coreogràfica de la nova producció.
  
b) Si l'ajuda és per a la gira:
  
- Dossier de la producció que es durà de gira, en què s'especifiquen els ballarins, el vestuari, l'escenografia, el disseny d'il·luminació i la música.
  
- Sinopsi de la producció amb una extensió màxima de deu línies.
  
- Calendari de les gires previstes amb certificats que les acrediten.
  
- Un espai d'autopromoció de l'espectacle en gira, en suport audiovisual i d'una duració mínima de cinc minuts i màxima de deu, amb la finalitat que la Comissió Tècnica puga conéixer el llenguatge coreogràfic, la composició i la qualitat coreogràfica de l'espectacle.
  
c) Acreditació de local d'assaig, si se'n té, i representacions previstes.
  
d) Pressupost detallat d'ingressos i despeses per al projecte presentat.
  
e) Memòria de les activitats fetes per l'empresa en la producció i gires d'espectacles de dansa durant els últims quatre anys, o des de la constitució de l'empresa si no s'arriba a este període; en este últim cas s'ha d'aportar el currículum dels components.
  
f) En el cas de coproduccions, a més s'ha d'aportar:
  
- Sol·licitud firmada per cada una de les empreses coproductores.
  
- Documentació acreditativa de la identitat de cada productor, d'acord amb el que establixen els punts anteriors.
  
- Contracte de producció.
  
- Escrit firmat per tot els coproductors en què es designe un representant davant de l'administració, amb les dades bancàries per a l'abonament de la subvenció.
  
g) Relació de totes les subvencions sol·licitades per al mateix fi a entitats públiques o privades i, si és el cas, l'import de les ajudes concedides, als efectes d'allò previst en els articles 14 i 19 de la Llei 38/2003, general de subvencions.
  
13. Criteris de selecció
  
La valoració de les sol·licituds presentades es farà d'acord amb la informació indicada en l'apartat anterior i els criteris següents:
  
Fase A:
  
- Interés cultural i viabilitat del projecte, fins a 24 punts. Es tindran en compte, pel que fa a l'interés cultural, els components artístics.
  
Pel que fa a la viabilitat del projecte, es tindrà en compte l'adequació al projecte de la previsió pressupostària.
  
La concessió d'estes ajudes requerix l'obtenció d'un mínim de 12 punts en esta fase, i si no s'aconseguix esta puntuació es desestimarà la sol·licitud d'ajuda.
  
Fase B:
  
Per a les sol·licituds que en la fase anterior hagen obtingut un mínim de 12 punts:
  
- Trajectòria professional en producció i gestió de l'empresa o dels seus components, fins a 12 punts.
  
- Nombre de ballarins, fins a un màxim de 7 punts (1 punt per ballarí).
  
- Acreditació del local d'assaig i representació, fins a 4 punts.
  
La concessió de l'ajuda requerix així mateix l'obtenció d'un mínim de 12 punts en esta segona fase.
  
CAPÍTOL III
  
Ajudes per a projectes biennals d'empreses de dansa
  
14. Finalitat de la concessió
  
Les ajudes per a projectes biennals d'empreses de dansa tenen com a finalitat donar suport a aquelles empreses que, amb una trajectòria plenament consolidada, despleguen projectes artístics, especialment pel que fa a la producció, gestió i distribució d'espectacles de dansa, amb un cicle d'explotació d'un període superior a l'any, i el suport institucional s'haurà de consolidar per a tot l'horitzó temporal previst en els projectes, facilitant així la progressiva consolidació de les empreses, la seua projecció nacional i internacional, i l'increment qualitatiu dels espectacles de dansa que es produïxen a la Comunitat Valenciana, amb la intenció de possibilitar als ciutadans una oferta diversificada i de qualitat, i de facilitar l'exhibició de les produccions de companyies valencianes de dansa a Espanya o a l'estranger.
  
15. Nombre d'ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no pot excedir les tres.
  
16. Beneficiaris
  
Poden sol·licitar estes ajudes únicament les empreses de dansa de la Comunitat Valenciana que van obtindre una ajuda en esta modalitat en la convocatòria de l'any 2004.
  
Els sol·licitants d'esta modalitat, a més, han de complir i acreditar que durant l'any 2004, d'acord amb el que s'establia en l'orde de convocatòria d'eixe exercici, han complit els requisits que figuren a continuació:
  
- Presentar una acreditació de les noves produccions estrenades durant l'any 2004, en què s'especifiquen el detall de les despeses fetes abans de l'estrena, el format i la fitxa artística, així com els intèrprets valencians, la data d'estrena i les representacions realitzades durant el 2004.
  
- Aportar un projecte de gires, dins i fora de la Comunitat Valenciana, de les obres que mantinguen en repertori, en què s'especifique el calendari previst d'actuacions i el pressupost de la gira que es pretén realitzar durant l'any 2005.
  
- En qualsevol cas, és un requisit indispensable que, en el còmput global de les activitats realitzades durant el 2004 i de les previstes per al 2005, s'escometa un mínim d'una producció i es projecte la realització d'almenys 24 representacions dels espectacles que l'empresa manté en repertori, de les quals almenys 6 han de ser fora de la Comunitat Valenciana.
  
- Disposar d'una estructura laboral estable, cosa que s'acreditarà a través de l'aportació de les cotitzacions a la Seguretat Social realitzades per l'empresa durant l'any 2004. En el cas d'apoderats de l'empresa, s'ha d'acreditar, com a mínim, haver cotitzat en el règim general o d'autònoms per almenys una persona amb relació laboral de caràcter fix, així com un mínim de 120 dies cotitzats durant l'any 2004 en el règim general. S'ha d'aportar igualment el currículum dels gestors i directors artístics de l'empresa.
  
17. Documentació específica
  
A més de la documentació establida per a les sol·licituds en la base quatre i l'acreditativa del compliment dels requisits exigits en la base 16, la sol·licitud d'esta modalitat d'ajuda s'ha d'acompanyar de:
  
a) Informe sobre dotacions patrimonials, i en concret sobre les inversions realitzades en els dos últims exercicis, els recursos humans de caràcter fix i les contractacions laborals realitzades durant l'any 2004 i distintes de les exigides en el punt 16 de les presents bases. L'acreditació de les inversions es farà a través de les factures de compra corresponents i la de les contractacions laborals realitzades durant l'any 2004 es farà aportant les cotitzacions a la Seguretat Social de l'empresa en l'exercici indicat.
  
b) Memòria d'altres activitats distintes de les sol·licitades en la base 16 i realitzades per l'empresa durant els cinc anys anteriors.
  
c) Relació de totes les subvencions sol·licitades per al mateix fi a entitats públiques o privades i, si és el cas, l'import de les ajudes concedides, als efectes d'allò previst en els articles 14 i 19 de la Llei 38/2003, general de subvencions.
  
18. Criteris de selecció
  
La valoració de les sol·licituds presentades es farà d'acord amb la informació indicada en les bases 16 i 17 i els criteris següents:
  
- Estructura organitzativa de l'empresa: fins a 10 punts.
  
- Avaluació del projecte presentat pel que fa a activitats realitzades durant l'any 2004: fins a 45 punts.
  
- Projecte d'activitats per als anys 2005: fins a 45 punts.
  
Si es constatara que, per al còmput global del període biennal considerat, algun dels sol·licitants no complira els requisits exigits en la present modalitat, la Comissió Tècnica Avaluadora podria considerar la translació automàtica del projecte a la modalitat d'ajudes per a la producció o gires d'empreses de dansa.
  
19. Import de l'ajuda per a l'any 2005
  
D'acord amb el punt 19 de les bases reguladores de la convocatòria d'ajudes corresponent a l'any 2004 (Orde de 26 de març de 2004, publicada en el DOGV núm. 4.744 de 03-05-2004), l'import que es concedisca en la present convocatòria es basarà en el concedit durant l'any 2004, sense perjuí que, si l'any 2005 hi ha unes dotacions pressupostàries majors aplicables a eixe fi, i segons el grau de compliment del projecte global presentat per a les dos anualitats, es produïsquen ajustos sobre la quantitat concedida durant l'any 2004.
  
En cap cas es podran aplicar criteris automàtics de proporcionalitat, ni en més ni en menys, en les ajudes que es concedisquen durant l'any 2005.
  
CAPÍTOL IV
  
Ajudes a la formació i investigació
  
20. Finalitat de la concessió
  
Les ajudes tenen com a finalitat potenciar el reciclatge, la formació i la investigació dels professionals de la dansa de la nostra comunitat.
  
21. Nombre d'ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no pot excedir les deu.
  
22. Beneficiaris
  
Les persones físiques de la Comunitat Valenciana que desitgen dur a terme activitats de reciclatge, formació o investigació en el sector de la dansa fora del territori nacional i en escoles o entitats de dansa de prestigi reconegut.
  
23. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'ha d'adjuntar:
  
a) En el cas de petició d'ajudes per a la formació o el reciclatge:
  
- Memòria explicativa del programa de treball que s'ha de realitzar.
  
- Currículum professional del peticionari.
  
- Lloc, data, i duració de l'acció formativa per a la qual se sol·licita l'ajuda.
  
- Publicitat del curs en mitjans de comunicació, cartells i fullets.
  
- Cost de la matrícula.
  
b) En el cas de petició d'ajudes per a la investigació:
  
- Presentació del projecte que es pretén realitzar, que com a mínim haurà d'incloure: finalitat, objectius, continguts, activitats, pressupost de realització i terminis d'execució.
  
- Currículums professionals de les persones que participen en el projecte com a professors o investigadors.
  
- Especificació, si n'hi ha, de les entitats o organismes que col·laboren en el projecte.
  
c) Relació de totes les subvencions sol·licitades per al mateix fi a entitats públiques o privades i, si és el cas, l'import de les ajudes concedides.
  
24. Criteris de selecció
  
La valoració de les sol·licituds presentades es realitzarà segons els criteris següents:
  
- Interés de l'acció formativa o projecte que es presenta.
  
- Currículums dels sol·licitants.
  
- Es valorarà el fet que les peticions o els projectes que es presenten estiguen avalats per entitats o organismes que habitualment duen a terme programes de formació o investigació, especialment si és en el sector de la dansa.
  
25. Obligacions particulars dels beneficiaris
  
En el cas de projectes d'investigació, els beneficiaris estan obligats a lliurar una còpia dels treballs realitzats a Teatres de la Generalitat Valenciana.
  
CAPÍTOL V
  
Ajudes a entitats sense ànim de lucre
  
26. Finalitat de les ajudes
  
Esta modalitat d'ajudes té com a finalitat potenciar les activitats de dansa que realitzen les associacions i entitats sense ànim de lucre integrades per professionals de la dansa, especialment les federacions o agrupacions que duen a terme les seues activitats en tot el territori de la Comunitat Valenciana.
  
27. Nombre d'ajudes
  
Dins dels límits establits en la base 2.2 per a esta modalitat d'ajudes, el nombre d'ajudes concedides no pot excedir les tres.
  
28. Beneficiaris
  
Les associacions i entitats culturals sense ànim de lucre integrades per professionals de la dansa que duguen a terme les seues activitats a la Comunitat Valenciana.
  
29. Documentació específica
  
A més de la documentació establida per a les sol·licituds en la base quatre, a la sol·licitud d'esta modalitat d'ajuda s'ha d'adjuntar:
  
a) Projecte que es proposa realitzar, on s'hauran d'indicar:
  
- Objectius i destinataris del projecte.
  
- Activitats que s'han de realitzar, dates previstes i mitjans materials, humans i tècnics de què es disposa.
  
- Pressupost detallat de despeses i ingressos, i el dèficit previst.
  
b) Memòria de les activitats realitzades per l'associació o entitat durant els últims dos anys.
  
c) Relació de totes les subvencions sol·licitades per al mateix fi a entitats públiques o privades i, si és el cas, l'import de les ajudes concedides, als efectes d'allò previst en els articles 14 i 19 de la Llei 38/2003, general de subvencions.
  
d) Registre d'estatuts de l'associació o entitat.
  
30. Criteris de selecció
  
La valoració de les sol·licituds presentades es realitzarà segons els criteris següents:
  
- Trajectòria de l'associació o entitat i resultats obtinguts en la gestió dels seus projectes.
  
- Interés i qualitat del projecte presentat.